ROZHODNUTIE KOMISIE
zo 4. mája 2007,
ktorým sa ustanovujú ochranné opatrenia v súvislosti s použitiami prípravkov na ochranu rastlín obsahujúcich tolylfluanid, ktoré vedú ku kontaminácii pitnej vody
[oznámené pod číslom K(2007) 1865]
(Text s významom pre EHP)
(2007/322/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 11 ods. 2,
keďže:
(1)
Tolylfluanid je účinnou látkou, ktorá bola do prílohy I k smernici 91/414/EHS zaradená smernicou Komisie 2006/6/ES (2).
(2)
Nemecko 23. februára 2007 informovalo Komisiu o nedávnom zistení, že tolylfluanid môže mať neočakávané účinky na pitnú vodu. Presnejšie povedané, použitie určitého prípravku na ochranu rastlín, „Euparen M WG“, ktorý obsahuje tolylfluanid, vedie k tvoreniu metabolitu tolylfluanidu, konkrétne dimetylsulfamidu, ktorý sa môže vyskytovať v pôde i v podzemnej a povrchovej vode. Štandardným procesom na úpravu pitnej vody (ozonizovanie) sa tento metabolit premieňa na nitrosamin (NDMA), ktorý je škodlivý pre zdravie.
(3)
Iné účinné látky, ktoré majú molekulovú štruktúru podobnú tolylfluanidu, by mohli prejsť rovnakým procesom degradácie.
(4)
Existuje podozrenie alebo je dokázané, že nitrosaminy sú genotoxickými a karcinogénnymi látkami, a preto by sa malo predísť ich výskytu v pitnej vode.
(5)
V článku 11 ods. 1 smernice 91/414/EHS sa ustanovuje, že ak má členský štát oprávnené dôvody domnievať sa, že výrobok, ktorý povolil alebo je povinný povoliť podľa článku 10, predstavuje riziko pre zdravie ľudí alebo zvierat či pre životné prostredie, môže na svojom území predbežne obmedziť alebo zakázať použitie a/alebo predaj daného výrobku. Bezodkladne informuje Komisiu a ostatné členské štáty o takomto opatrení a uvádza dôvody svojho rozhodnutia.
(6)
Podľa prijatých informácií už Česká republika, Nemecko, Írsko, Španielsko, Taliansko, Luxembursko, Rakúsko, Poľsko, Švédsko a Spojené kráľovstvo pozastavili vonkajšie používanie prípravkov, ktoré obsahujú tolylfluanid.
(7)
V článku 11 ods. 2 smernice 91/414/EHS sa ustanovuje, že rozhodnutie v uvedenej záležitosti sa má prijať na úrovni Spoločenstva. V predloženom prípade sú potrebné bezodkladné opatrenia s cieľom zabezpečiť, aby použitia prípravkov na ochranu rastlín, ktoré obsahujú tolylfluanid, neviedli ku kontaminácii pitnej vody. Keďže by sa účinky kontaminácie podzemnej alebo pitnej vody mohli prejaviť za štátnymi hranicami, nie je problém obmedzený iba na jediný členský štát. Podľa deviateho odôvodnenia smernice 91/414/EHS je jej cieľom vysoká úroveň ochrany zdravia, podzemnej vody a životného prostredia. Z piateho odôvodnenia uvedeného v smernici 91/414/EHS vyplýva, že jej cieľom je takisto predchádzať zbytočným prekážkam v obchode. Jednostranné opatrenia zo strany členských štátov by mohli viesť k odlišným úrovniam ochrany a k prekážkam v obchodovaní s prípravkami na ochranu rastlín. Potrebné je preto prijať opatrenia na úrovni Spoločenstva.
(8)
Varovanie prostredníctvom označenia etiketou v predloženom prípade nepostačuje na ochranu zdravia ľudí.
(9)
Mali by sa získať ďalšie informácie, aby Komisia v prípade potreby mohla preskúmať smernicu 91/414/EHS, pokiaľ ide o tolylfluanid. Malo by sa takisto prešetriť, či by mohli vzniknúť rovnaké problémy s inými látkami, ktoré sa v súčasnosti posudzujú alebo sa už posúdili na úrovni Spoločenstva. Každý členský štát, ktorý bol určený ako spravodajca na účely posúdenia účinnej látky podľa smernice 91/414/EHS, by preto mal bezodkladne prešetriť, či by použitie prípravkov na ochranu rastlín, ktoré obsahujú uvedenú látku, mohlo viesť k podobným obavám.
(10)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty, v ktorých sa pri úprave pitnej vody používa ozón, by mali zmeniť alebo odňať povolenia týkajúce sa prípravkov na ochranu rastlín obsahujúcich tolylfluanid zakázaním všetkých použití, ktoré by mohli viesť ku kontaminácii podzemnej alebo povrchovej vody tolylfluanidom alebo jeho metabolitmi, čo by malo za následok, že pitná voda je počas ozonizovania kontaminovaná nitrosaminmi.
Článok 2
Členské štáty bezodkladne prešetrujú pri účinných látkach, pre ktoré sú spravodajcami, či by použitie prípravkov na ochranu rastlín, ktoré takéto látky obsahujú, mohlo viesť k podobným obavám. Ak členské štáty uvedené v článku 1 majú indície, že sa tvoria nitrosaminy a kontaminujú pitnú vodu, prijímajú opatrenia podobné tým, ktoré sú ustanovené v článku 1.
Článok 3
Členské štáty uvedené v článku 1 zabezpečujú, aby oznamovatelia, na žiadosť ktorých bol tolylfluanid zaradený do prílohy I k smernici 91/414/EHS, predložili spravodajskému členskému štátu do troch mesiacov od dátumu oznámenia tohto rozhodnutia štúdie:
a)
o vylúhovacom správaní tejto účinnej látky a
b)
o podmienkach, za ktorých sa môže tvorenie nitrosaminov vylúčiť.
Článok 4
Členské štáty, na ktoré sa vzťahujú články 1 a 2, bezodkladne informujú Komisiu o prijatých opatreniach. Do troch mesiacov od dátumu oznámenia tohto rozhodnutia takisto predkladajú Komisii prehľad činností, ktoré uskutočnili v súvislosti s týmto rozhodnutím.
Článok 5
Toto rozhodnutie je určené členským štátom.
V Bruseli 4. mája 2007